

VLADA REPUBLIKE HRVATSKE

Zagreb, 14. svibnja 2020.

**PREDLAGATELJ:** Ministarstvo zaštite okoliša i energetike

**PREDMET:** Prijedlog odluke o izmjeni Odluke o izmjeni naknade u sustavu gospodarenja otpadnim uljima

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**MINISTARSTVO ZAŠTITE OKOLIŠA I ENERGETIKE**

**PRIJEDLOG**

**ODLUKE o izmjeni Odluke o izmjeni naknade u sustavu gospodarenja otpadnim uljimA**

**Zagreb, svibanj 2020.**

Na temelju članka 31. stavka 2. Zakona o Vladi Republike Hrvatske (Narodne novine, broj 150/11, 119/14, 93/16 i 116/18) i članka 183. stavka 2. Zakona o održivom gospodarenju otpadom (Narodne novine, broj 94/13, 73/17, 14/19 i 98/19), Vlada Republike Hrvatske je na sjednici održanoj …………… 2020. godine donijela

**ODLUKU**

**o izmjeni Odluke o izmjeni naknade u sustavu gospodarenja otpadnim uljima**

**I.**

U Odluci o izmjeni naknade u sustavu gospodarenja otpadnim uljima (Narodne novine, broj 95/2015) točka II. mijenja se i glasi:

„U članku 23. stavku 2. Pravilnika o gospodarenju otpadnim uljima mijenja se iznos naknade i iznosi 0,54 kn/litri svježeg mazivog ulja.“.

**II.**

Ova Odluka stupa na snagu prvoga dana od dana objave u Narodnim novinama.

KLASA:

URBROJ:

Zagreb

PREDSJEDNIK

mr. sc. Andrej Plenković

**O B R A Z L O Ž E N J E**

Odluka o izmjeni naknade u sustavu gospodarenja otpadnim uljima **donesena** je na temelju članka 183. stavka 2. Zakona o održivom gospodarenju otpadom (»Narodne novine«, broj 94/2013), **objavljena je u** Narodnim novinama, broj [95/15](http://narodne-novine.nn.hr/clanci/sluzbeni/2015_04_40_829.html) i primjenjuje se od 1. listopada 2015. godine.

Izradi izmjene Odluke **o izmjenama naknada u sustavima gospodarenja otpadnim uljima pristupilo se radi usklađenja s** Akcijskim planom za smanjenje neporeznih i parafiskalnih davanja u 2020. godini, koji je dio paketa Vlade Republike Hrvatske kojim se žele unaprijediti uvjeti za poslovanje u Hrvatskoj. U tu svrhu smanjuju se naknade za gospodarenje otpadnim uljima, a zbog što brže provedbe smanjenja neporeznih i parafiskalnih davanja, odnosno kako bi se u najkraćem mogućem roku financijski rasteretili poduzetnici, rok stupanja na snagu Odluke je prvoga dana od dana objave u Narodnim novinama. Navedeni rok usklađen je s mjerama za pokretanje gospodarskih i drugih djelatnosti i aktivnosti u uvjetima proglašenja epidemije bolesti COVID-19 te je brza primjena u funkciji oporavka gospodarstva.

Donošenjem ove Odluke uređuje se iznos naknade za gospodarenje s otpadnim uljima.

Smanjuje se iznos naknade za gospodarenje s otpadnim mazivim uljima, koju Fondu za zaštitu okoliša i energetsku učinkovitost plaćaju proizvođači ulja za svježa maziva ulja prilikom stavljanja istih na tržište u Republici Hrvatskoj neovisno o načinu prodaje, odnosno prilikom proizvodnje i/ili uvoza za vlastite potrebe ili za potrebe drugog, a u svrhu pokrivanja troškova gospodarenja otpadnim mazivim uljima, od naknade propisane Odlukom o izmjeni naknade u sustavu gospodarenja otpadnim uljima (Narodne novine, broj [95/15](http://narodne-novine.nn.hr/clanci/sluzbeni/2015_04_40_829.html)) koje se primjenjuju od 1. listopada 2015. godine.

Naknada se smanjuje za 10% odnosno naknada se smanjuje sa 0,60 kn/litri na 0,54 kn/litri svježeg mazivog ulja.